Hulksiir
Hulksiir on gooti arhitektuuris ehisraamistiku või muu dekoori osa, mis koosneb rohkem kui neljast üheks kujundiks seotud võrdsest kolmveerandringist. Lihtsaimad hulksiirud on viiest või kuuest osast koosnevad viisiksiir ja kuuiksiir, kolmiksiiru ja neliksiiru tavaliselt hulksiirude hulka ei loeta. Hulksiirumotiive esineb harva juba antiikehitistel, kuhu need arvatakse olevat jõudnud idamaadelt; motiiv on sage ka islami arhitektuuris. Lisaks akendele ja petikutele on hulksiiru motiivi rakendatud ka kaarekujunduses lehvikkaarena.